钦定古今图书集成/明伦汇编/官常典/第523卷 > 也速䚟儿
## 钦定古今图书集成/明伦汇编/官常典/第523卷 > 也速䚟儿

按《元史》本传：“也速䚟儿，康里人。父爱伯伯牙兀，太祖
时率众来归。初以五十户从军南征，力战而死。也速
䚟儿世其官，从丞相伯颜经略襄樊，攻百丈山、鹳子
滩，功居最。及襄樊围合，即被甲先登，赏银钞百两。明
年，破复州，杀其将，以功陞百户。主帅言赏不足酬其
劳，世祖赐金符，加为千户，督五路招讨。至元十六年”，
改金虎符、管军总管。江南平，录功进怀远大将军、管
军万户，领江淮战舰数百艘，东征日本，全军而还。有
旨特赐“养老一百户”，衣服、弓矢、鞍辔有加。二十二年，
移镇泰州。时籍民丁为兵，得万人，以也速䚟儿为钦
察亲军指挥使统之。大德三年，以疾卒。